Rețeaua de socializare Facebook a suferit o pană masivă marți după-amiaza. Utilizatorii au raportat, începând cu ora 17.00, probleme atât cu contul de Facebook, cât și cu accesul la Facebook Messenger.
Facebook îi informează că parola este greșită atunci când încearcă să reintre în conturi.
Site-ul DownDetector, care monitorizează în timp real problemele tehnice înregistrate de marile platforme social media, a înregistrat în jurul orei 17:00 o creștere vertiginoasă a numărului de reclamații.
DownDetector a înregistrat de asemenea marți în jurul orei 17:00 o creștere subită a reclamațiilor legate de platformele Instagram și WhatsApp.
"Suntem la curent cu faptul că oamenii au probleme în a ne accesa serviciile. Lucrăm la asta acum", a declarat într-o primă reacție a Meta purtătorul de cuvânt al companiei, Andy Stone. El a făcut comentariul pe platforma "X", fosta Twitter, rețeaua de socializare deținută de Elon Musk.
În octombrie 2021, Facebook, Instagram și WhatsApp au căzut toate simultan, serviciile Meta fiind atunci indisponibile timp de 6-7 ore.